text: [{"text_idx": "#000004", "text": "Kviku gestirnir straffa\u00f0u TB mo\u0301ti dystarenda\nVandamikli a\u0301loypairin, Arnbj\u00f8rn Hansen var, allan dystin, sera vandamikil, og ta\u0301 hann einu fer\u00f0ina slapp fram vi\u00f0 stinnu verjuni hja\u0301 TB, spurdist st\u00f8rur m\u00f8guleiki burturu\u0301r. Hart try\u0301stur av li\u00f0skipara okkara, O\u0301la Johannesen, fekk Arnbj\u00f8rn to\u0301 ikki no\u0301g no\u0301gva fer\u00f0 a\u0301 skot si\u0301tt, og so gj\u00f8rdist bjargingin v\u00e6l l\u00e6ttari hja\u0301 Ivani Stojkovic. TB var nu\u0301 blivi\u00f0 a\u0301vara\u00f0, og restina av dystinum la\u0301 Arnbj\u00f8rn og lu\u0301rdi millum bakkarnar og mi\u00f0verjarnar. P\u00e6tur Dam Jacobsen sp\u00e6ldi eisini ein fra\u0301li\u0301kan dyst, til hann i\u0301 seinna ha\u0301lvleiki bleiv skiftur u\u0301t fyri Arnar Dam. Arnar to\u0301k to\u0301 v\u00e6l yvir, og bara \u00f8kti um try\u0301sti\u00f0. Mest ey\u00f0sy\u0301ndi leikarin hja\u0301 gestunum i\u0301 dag var to\u0301 Leif Niclasen a\u0301 h\u00f8gra vongi. Hann enda\u00f0i dystin vi\u00f0 trimum ma\u0301lum, og i\u0301 honum eiga sundalagsmenn ein vandamiklan og sera dugnaligan vong. Eftir fyrsta ma\u0301li\u00f0, bleiv pla\u0301ssi\u00f0 sto\u0301rt u\u0301ti i\u0301 h\u00f8gra bor\u00f0i, ta\u0301 TB flutti fleiri fo\u0301lk fram a\u0301 v\u00f8llin, og ta\u00f0 pla\u0301ssi\u00f0 gagny\u0301tti Leif til fulnar, og skora\u00f0i tvey ma\u0301l afturat. Eitt sera flott avrik av Leif, og kanska ikki heilt ta\u00f0, sum TB hev\u00f0i uppibori\u00f0. To\u0301 var sigurin uppiborin, men fortreytirnar blivu broyttar no\u0301gv, ta\u0301 fyrst hol var komi\u00f0 a\u0301."}, {"text_idx": "#000005", "text": "I\u0301 fyrsta ha\u0301lvleiki gekk betur hja\u0301 TB at koma fram vi\u00f0 bakkunum, her royna Gilli S\u00f8rensen og Bojan Timic seg i\u0301 h\u00f8grabor\u00f0i (Mynd: Astrid Vestergaard)"}, {"text_idx": "#000006", "text": "Undirrita\u00f0i hugsar aftur a\u0301 Champions League finaluna, sum Liverpool sp\u00e6ldi mo\u0301ti AC Milan i\u0301 2005. Ta\u0301 valdi spanski venjarin hja\u0301 Liverpool, Rafael Benitez, at skifta Dietmar Hamann inn, so at hann kundi verja defensiva mi\u00f0v\u00f8llin betur, so brasiliuma\u00f0urin, Kaka ikki slapp at gera st\u00f8rri ska\u00f0a, enn henn longu hev\u00f0i gj\u00f8rt. Italiumenn f\u00f8rdu heili 3-0, ta\u0301 li\u00f0ini fo\u0301ru til ha\u0301lvleik, og eftir at sterki ty\u0301skurin kom a\u0301 v\u00f8llin, kru\u0301lla\u00f0i hann Kaka saman, og leg\u00f0i hann i\u0301 lumman. Kaka bleiv n\u00e6rum o\u0301sjo\u0301nligur restina av dystinum, og Liverpool framdi st\u00f8rsta bragd, sum framt er i\u0301 europeiskum fo\u0301tbo\u0301lti nakranti\u0301\u00f0, og vann at enda vi\u00f0 brotsp\u00f8rkum.\nEitt framu\u0301r taktisk broyting, sum fullkomuliga broytti dystin.\nAt samanbera fo\u0301tbo\u0301lt a\u0301 so ymiskum st\u00f8\u00f0i er ofta betur o\u0301gj\u00f8rt, men uppga\u0301van hja\u0301 Paula G. Hansen leiddi tankarnar hja\u0301 undirrita\u00f0a, aftur til ty\u0301ska verjukenda mi\u00f0vallaran hja\u0301 Liverpool.\nEins og Hamann gj\u00f8rdi ta\u00f0 so fyrimyndarliga, so fekk ska\u0301lama\u00f0urin, Pauli G. Hansen fullkomuliga for\u00f0a\u00f0 fyri okkara vandamesta a\u0301lopsleikara, Bojan Timic, og so bleiv uppga\u0301van ta\u00f0 torf\u00f8rari hja\u0301 heimali\u00f0num.\nSka\u0301lama\u00f0urin byrja\u00f0i to\u0301 dystin a\u0301 bonkinum, men longu eftir trimum minuttum, sendi venjarin, He\u00f0in Askham hann a\u0301 v\u00f8llin, fyri skadda Sorin Anghel, sum bleiv sligin i\u0301 o\u0301vit av li\u00f0felaga si\u0301num, Rene\u0301 To\u0301rgar\u00f0. Pauli takka\u00f0i fyri a\u0301liti\u00f0, og vi\u00f0 einum fantastiskum avriki, var\u00f0 hann ein av h\u00f8vu\u00f0sors\u00f8kunum til, at EB/Streymur i\u0301 dag eru ovastir i\u0301 Effodeildini."}, {"text_idx": "#000007", "text": "H\u00f8vdu trupult vi\u00f0 at finna pla\u0301ss\nEin av okkara st\u00f8rstu ho\u0301ttanum i\u0301 a\u0301r, er serbin, Bojan Timic. Hann fekk to\u0301 sera li\u0301ti\u00f0 pla\u0301ss i\u0301 dag, og ta\u0301 hinir i\u0301 a\u0301lopspartinum, ikki heilt rukku somu h\u00e6ddum, sum undanfarnu dystirnir a\u0301 heimav\u00f8lli, so bleiv uppga\u0301van sera trupul hja\u0301 heimali\u00f0num. To\u0301 spurdist nakrir m\u00f8guleikar burturu\u0301r, og beint undan ste\u00f0ginum var um reppi\u00f0, at Ro\u0301gvi Joensen slapp fram at einum h\u00f8r\u00f0um innleggi u\u0301r h\u00f8gru. Vi\u00f0 aftaru stong, undir h\u00f8r\u00f0um try\u0301sti, fekk ein verjuleikari to\u0301 bjarga\u00f0 i\u0301 si\u0301\u00f0stu l\u00f8tu, a\u0301\u00f0renn evnari\u0301ki TB leikarin fekk prika tonna a\u0301, og lagt TB a\u0301 odda. Hesa si\u0301\u00f0stu l\u00f8tuna i\u0301 fyrra ha\u0301lvleiki kundi TB eisini lagt seg a\u0301 odda vi\u00f0 einum vandamiklum fri\u0301sparki fra\u0301 a\u0301\u00f0ur umr\u00f8dda Bojan, men skoti\u00f0 brast a\u0301 stongina. Onkur onnur roynd bleiv eisini bjarga\u00f0 meistarliga av Rene\u0301 To\u0301rgar\u00f0, men inn fo\u0301r bo\u0301lturin ikki, og so var pu\u0301ra javnt, ta\u0301 li\u00f0ini fo\u0301ru til ste\u00f0gin."}, {"text_idx": "#000008", "text": "Sum seinni ha\u0301lvleikur lei\u00f0, fingu gestirnir alt meira pla\u0301ss, og fingu grei\u00f0ari leikliga yvirva\u0301g. TB bleiv try\u0301st longur aftur a\u0301 v\u00f8llin, men nakran ma\u0301lm\u00f8guleika bleiv ta\u00f0 to\u0301 ikki til. Men 20 minuttir fyri dystarlok, broyttust fortreytirnar bra\u0301dliga.\nEftir uppsp\u00e6l u\u0301r vinstru, kemur eitt innlegg h\u00f8gt innfyri til aftastu stong. Ju\u0301st sum Gunnleif Olsen hja\u0301 TB skuldi skalla burtur, f\u00e6r Arnbj\u00f8rn Hansen snitta hann upp um Gunnleif, og bo\u0301lturin fall so ni\u00f0ur, sum a\u0301 einum silvurfati, til Leif Niclasen, sum tamdi kvikliga, og hamra\u00f0i so bo\u0301ltin upp undir nettaki\u00f0. Gle\u00f0in var, sum vera man, sera sto\u0301r a\u0301 gestunum, og teirra no\u0301gvu fjepparum, sum valdu at koma su\u00f0ur at fylgja sundalagsmonnum, hendan go\u0301\u00f0ve\u00f0ursdag.\nTB ma\u0301tti nu\u0301 satsa, og eftir einari l\u00f8tu, bleiv eini mi\u00f0verjin, Dmitrije Jankovic settur fram i\u0301 a\u0301lopi\u00f0, har hann skuldi royna at vinna TB st\u00f8rri mun, og m\u00f8guliga onkran m\u00f8guleika eisini. Vi\u00f0 at satsa solei\u00f0is, so er ta\u00f0 ikki alti\u0301\u00f0, at ta\u00f0 eydnast at fa\u0301a u\u0301rt\u00f8ku. Og i\u0301 dag skuldi so ver\u00f0a dagurin, har onki spurdist burturu\u0301r. Hinvegin fingu vandamiklu a\u0301lopsleikararnir hja\u0301 gestunum meira pla\u0301ss, og ta\u0301 er alti\u0301\u00f0 vandi a\u0301 fer\u00f0. Serliga var ta\u00f0 u\u0301r h\u00f8gru si\u0301\u00f0u, at st\u00f8rsta ho\u0301ttanin kom, og ikki var ta\u00f0 l\u00f8gi\u00f0 heldur, ti\u0301 ta\u00f0 var ju\u0301st tann si\u0301\u00f0an, sum Dmitrije hev\u00f0i vart so fyrimyndarliga fyri. Leif Niclasen, sum longu hev\u00f0i lagt gestirnir a\u0301 odda, ynskti inniliga at avgera dystin, og ta\u00f0 slapp hann eisini. 11 minuttir eftir lei\u00f0sluma\u0301li\u00f0, kom hann at standa leysur mitt fyri, eftir eitt av mongu skjo\u0301tu a\u0301lopunum hja\u0301 teimum, og fra\u0301 stuttari fjarst\u00f8\u00f0u var hann i\u0301sakaldur, og sl\u00f8kti vo\u0301nina hja\u0301 TB.\nHeimali\u00f0i\u00f0 gavst to\u0301 ikki, uttan eina si\u0301\u00f0stu roynd, og var st\u00f8rri hepni vi\u00f0 Bojan og TB, so kundu teir hava minka\u00f0 um munin, ta\u0301 serbin enduliga slapp fram vi\u00f0 Marna Djurhuus. Har\u00f0a skot hansara smeyg s\u00e6r to\u0301 uttanvert handaru stong, og fleiri m\u00f8guleikar fullu ikki i\u0301 lut til heimali\u00f0i\u00f0 hendan dagin. I\u0301 hinum endanum var Leif hinvegin ikki li\u00f0ugur, og hann slapp at sta\u00f0festa trygga sigurin, vi\u00f0 si\u0301num tri\u00f0ja ma\u0301li. sendingin inn um verjuna fra\u0301 Hans Paula Samuelsen, var av bestu go\u0301\u00f0sku, og t\u00e6tt undir ma\u0301linum skora\u00f0i Leif l\u00e6ttliga til 3-0. Hattrikki\u00f0 hja\u0301 Leif Niclasen er ta\u00f0 fyrsta av si\u0301num slag a\u0301 ny\u0301ggja leikv\u00f8llinum vi\u00f0 Sto\u0301ra\u0301, og hetta er eisini fyrsti o\u0301sigurin hja\u0301 TB a\u0301 heimav\u00f8lli i\u0301 a\u0301r."}]